KOMISSION KERTOMUS NEUVOSTOLLE JA EUROOPAN PARLAMENTILLE Euroopan yhteisöjen ja Amerikan yhdysvaltojen hallituksen sekä Euroopan yhteisöjen ja Kanadan hallituksen välisten niiden kilpailusääntöjen soveltamisesta tehtyjen sopimusten soveltamisesta 1. tammikuuta-31. joulukuuta 2002

1. Yhdysvallat

1.1. Johdanto

Euroopan komissio teki 23. syyskuuta 1991 Amerikan yhdysvaltojen hallituksen kanssa sopimuksen niiden kilpailulakien soveltamisesta [1] (jäljempänä 'vuoden 1991 sopimus'). Sopimuksella pyritään edistämään kilpailuviranomaisten välistä yhteistyötä. Sopimus hyväksyttiin 10. huhtikuuta 1995 tehdyllä neuvoston ja komission päätöksellä [2], ja sitä ilmoitettiin sovellettavan siitä päivästä alkaen, jona komissio oli allekirjoittanut sopimuksen.

[1] Euroopan yhteisöjen komission ja Amerikan yhdysvaltojen hallituksen välinen sopimus niiden kilpailulakien soveltamisesta (EYVL L 95, 27.4.1995, s. 47 ja 50).

[2] Ks. EYVL L 95, 27.4.1995, s. 45 ja 46.

Vuoden 1991 sopimuksen näkökantojen huomioonottamista koskevia määräyksiä vahvistava toinen sopimus tuli voimaan 4. kesäkuuta 1998 [3] (jäljempänä 'vuoden 1998 sopimus') neuvoston ja komission hyväksyttyä sen yhteisellä päätöksellä 29. toukokuuta 1998.

[3] Euroopan yhteisöjen ja Amerikan yhdysvaltojen sopimus näkökantojen huomioonottamisen periaatteen soveltamisesta niiden kilpailulainsäädäntöjen täytäntöönpanossa, EYVL L 173, 18.6.1998, s. 26 -31.

Komissio antoi 8. lokakuuta 1996 ensimmäisen kertomuksen vuoden 1991 sopimuksen soveltamisesta. Kertomus koski 10. huhtikuuta 1995 ja 30. kesäkuuta 1996 välistä ajanjaksoa [4]. Toinen kertomus kattaa heinäkuun 1. päivästä 1996 joulukuun 31. päivään 1996 ulottuvan ajanjakson [5]. Kolmas kertomus kattaa koko kalenterivuoden 1997 [6], neljäs kertomus vuoden 1998 [7], viides kertomus vuoden 1999 [8], kuudes kertomus vuoden 2000 [9] ja seitsemäs kertomus vuoden 2001 [10]. Tämä kertomus kattaa kalenterivuoden 1.1.-31. joulukuuta 2002. Tätä kertomusta olisi luettava yhdessä ensimmäisen kertomuksen kanssa, jossa esitetään yksityiskohtaisesti tämän kaltaisen yhteistyön edut, mutta myös sen puutteet.

[4] KOM(96) 479 lopullinen, ks. XXVI kilpailupolitiikkaa koskeva kertomus.

[5] KOM(97) 346 lopullinen, ks. XXVI kilpailupolitiikkaa koskeva kertomus.

[6] KOM(98) 510 lopullinen, ks. XXVII kilpailupolitiikkaa koskeva kertomus.

[7] KOM(1999) 439 lopullinen, ks. XXVIII kilpailupolitiikkaa koskeva kertomus.

[8] KOM(2000) 618 lopullinen, ks. XXIX kilpailupolitiikkaa koskeva kertomus.

[9] KOM(2001) 45 lopullinen, ks. XXX kilpailupolitiikkaa koskeva kertomus.

[10] KOM(2002) 505 lopullinen.

Vuoden 1991 sopimuksessa määrätään seuraavista seikoista:

- sopimuspuolen kilpailuviranomaisten käsittelemistä asioista ilmoittaminen, jos kyseiset asiat koskevat toisen sopimuspuolen merkittäviä etuja (II artikla), ja tietojen vaihto kilpailusääntöjen täytäntöönpanoa koskevista yleisistä asioista (III artikla);

- sopimuspuolten kilpailuviranomaisten välinen yhteistyö ja toiminnan yhteensovittaminen (IV artikla);

- näkökantojen huomioonottamiseen perustuva menettely, jonka mukaan kumpikin sopimuspuoli sitoutuu ottamaan toisen sopimuspuolen tärkeät edut huomioon kilpailusääntöjen täytäntöönpanossa ("traditional comity", VI artikla);

- menettely, jonka mukaan kumpi tahansa sopimuspuoli voi pyytää toista sopimuspuolta toteuttamaan lainsäädäntönsä perusteella asianmukaisia täytäntöönpanotoimia, jos sen alueella harjoitetaan kilpailunvastaista toimintaa, joka vaikuttaa pyynnön esittäneen sopimuspuolen tärkeisiin etuihin ("positive comity", V artikla).

Lisäksi vuoden 1991 sopimuksessa selvennetään, että yhtäkään sen määräyksistä ei saa tulkita tavalla, joka on ristiriidassa Euroopan unionissa ja Amerikan yhdysvalloissa voimassa olevan lainsäädännön kanssa (IX artikla). Kilpailuviranomaisia sitovat lisäksi edelleen kansalliset säännöt, jotka koskevat tutkinnan aikana koottujen tietojen luottamuksellisuuden suojelua (VIII artikla).

Vuoden 1998 sopimus selventää näkökantojen huomioonottamisen muodossa toteutetun yhteistyön mekanismeja ja olosuhteita, joissa siihen voidaan turvautua. Erityisesti sopimuksessa kuvaillaan edellytykset, joiden täyttyessä pyynnön esittävän sopimuspuolen olisi tavallisesti keskeytettävä omat täytäntöönpanotoimensa ja pyydettävä käsittelypaikan siirtämistä.

1.2. EU:n ja Yhdysvaltojen välinen yhteistyö vuonna 2002

Vuonna 2002 komissio jatkoi tiivistä yhteistyötään Yhdysvaltain oikeusministeriön kilpailuyksikön (Antitrust Division of the US Department of Justice, DoJ) ja liittovaltion kilpailuviranomaisen (US Federal Trade Commission, FTC) kanssa. Komission virkamiesten ja kyseisten Yhdysvaltojen virastojen virkamiesten yhteydenpito oli yleistä ja intensiivistä. Yhteydenpito vaihtelee yksityiskohtaisista asiakohtaisista keskusteluista yleisluonteisempiin, joskus teoreettisiin kilpailupolitiikkaa koskeviin kysymyksiin. Asiakohtainen yhteydenpito tapahtuu yleensä viranomaisten välisten puhelinkeskustelujen, sähköpostiyhteyksien, asiakirjojen vaihdon ja muiden kontaktien muodossa. Myös korkealla tasolla järjestetään kokouksia ja pidetään yhteyttä kohtuullisen taajaan. Yhteistyöstä on huomattavaa hyötyä molemmille sopimuspuolille, sillä se tehostaa niiden molempien täytäntöönpanotoimia, auttaa välttämään tarpeettomia ristiriitoja ja epäjohdonmukaisuuksia näiden täytäntöönpanotoimien välillä sekä parantaa toisen sopimuspuolen kilpailupoliittisen järjestelmän tuntemusta.

1.2.1. Yrityskeskittymät

Kansainvälisten keskittymien lukumäärä väheni vuonna 2002 yleisen taloudellisen ilmapiirin mukaisesti. Yhteistyö jatkui kuitenkin hyvänä niiden liiketoimien käsittelyssä, joista ilmoitettiin sekä komissiolle että Yhdysvaltojen kilpailuviranomaisille. Ehdotettujen yrityskeskittymien tutkinnassa kilpailun pääosaston yrityskeskittymien valvonnan erityisryhmän sekä Yhdysvaltojen oikeusministeriön ja FTC:n virkamiesten välinen yhteydenpito on erittäin tiheää. Yhteistyö on tehokkainta, jos asianomaiset yritykset sallivat niin EU:n kuin Yhdysvaltojenkin viranomaisten tutustua annettuihin tietoihin luopumalla asiakirjoja koskevista oikeuksistaan, kuten jo usein tapahtuu.

Asiassa Solvay/Ausimont, jossa oli kyse keskittymästä kemianteollisuuden alalla, komissio ja FTC tekivät tiivistä yhteistyötä niin asian aineellisoikeudellisessa arvioinnissa kuin myös korjaustoimenpiteiden tarkoituksenmukaisuuden arvioinnissa. Niiden välinen yhteydenpito oli lähes päivittäistä. Myös kolmenvälisiä (komissio - FTC - keskittymän osapuolet) puhelinneuvotteluja järjestettiin. Bayerin Aventis Crop Science -kauppaa (asia Bayer/Aventis) arviotaessa tilanne oli samanlainen. Myös tässäkin tapauksessa yhteistyö oli erityisen tiivistä tarkasteltaessa keskittymän osapuolten ehdottamia korjaustoimenpiteitä viranomaisten yhteisten huolenaiheiden poistamiseksi useilta markkinoilta. Asiassa käytiin myös kolmenvälisiä neuvotteluja, joissa oli mukana Kanadan kilpailuvirasto. Molemmat toimenpiteet hyväksyttiin lopulta sitoumusten perusteella. Risteilyalan keskittymää P/O Princess/Carnival koskevassa arvioinnissa komission ja FTC:n virkamiesten välinen yhteydenpito oli tiivistä koko tutkimuksen ajan. Keskustelujen pääaiheena olivat markkinoiden määrittelyyn liittyvät seikat. Komissio hyväksyi toimenpiteen eikä FTC vastustanut sitä.

1.2.2. Muut asiat

Vuoden aikana yhteydenpito oli yleistä myös muissa kuin yrityskeskittymiä koskevissa asioissa. Microsoftia koskevassa asiassa komissio ja Yhdysvaltojen oikeusministeriö pitivät toisensa ajan tasalla tutkimustensa edistymisestä. Komission ja Yhdysvaltojen oikeusministeriön kahdenvälinen yhteistyö lisääntyi erityisesti kartelliasioissa: komission kartelleja käsittelevän yksikön ja Yhdysvaltojen oikeusministeriön vastaavan yksikön virkamiehet olivat usein yhteydessä toisiinsa. Tavallisinta oli tiettyjä asioita koskevien tietojen vaihto voimassa olevien luottamuksellisuutta koskevien määräysten rajoissa, mutta keskusteluja käytiin myös poliittisista kysymyksistä. Yhteistyö koski käytännössä 15:tä komission tutkimusta. Useimmiten yhteydenpito tapahtui puhelimitse ja sähköpostitse, mutta myös kokouksia järjestettiin joissakin tapauksissa. Tiettyihin asioihin liittyvä yhteydenpito oli usein seurausta siitä, että yritys oli hakenut samanaikaisesti vapautusta kilpailusääntöjen soveltamisesta sekä Yhdysvalloissa ja Euroopan unionissa. Lisäksi useissa tapauksissa Yhdysvallat ja Euroopan unioni yhteensovittivat täytäntöönpanotoimintaansa pyrkien varmistamaan, että niiden toteuttamien toimenpiteiden alkamisajankohtien välinen aikaero on mahdollisimman pieni. Yleisiä keskusteluja käytiin kyseisten viranomaisten soveltamasta sakkojen määräämättä jättämistä tai lieventämistä koskevasta politiikasta. Toinen tärkeä kysymys, josta keskusteltiin Yhdysvaltojen oikeusministeriön kanssa, oli kilpailuviranomaisille toimitettujen todisteiden käyttäminen Yhdysvaltojen siviilioikeudenkäynneissä. Komissio puuttui Yhdysvalloissa kolmeen siviilioikeudenkäyntiin suojellakseen tällaiselta julkistamiselta kirjallisia tietoja, jotka oli toimitettu komissiolle sen sakkojen määräämättä jättämistä tai lieventämistä koskevan politiikan puitteissa. Komission toiminnan tavoitteena oli turvata komission sakkojen määräämättä jättämistä tai lieventämistä koskevan politiikan eheys eikä sillä pyritty tukemaan yhtäkään siviilioikeudenkäynnin osapuolta.

1.3. Korkean tason yhteydet

Komission ja Yhdysvaltojen viranomaisten välillä oli vuoden 2002 aikana useita kahdenvälisiä korkean tason yhteyksiä. Komissaari Mario Monti tapasi 23. heinäkuuta 2002 Brysselissä Yhdysvaltojen kilpailuvirastojen johtajat, apulaisoikeusministeri Charles Jamesin ja Federal Trade Commissionin johtajan Timothy Murisin vuotuisessa EU:n ja Yhdysvaltojen kahdenvälisessä kokouksessa.

1.4. EU:n ja Yhdysvaltojen yhteiset työryhmät

EU:n ja Yhdysvaltojen yhteiset työryhmät ovat jatkaneet työskentelyään. EU:n ja Yhdysvaltojen yhteisen yrityskeskittymiä käsittelevän työryhmän toimintoja on laajennettu ja työtä tehostettu. Kilpailun pääosasto oli Yhdysvaltojen virastojen kanssa samaa mieltä siitä, että työryhmän olisi koostuttava useista alaryhmistä. Yksi alaryhmä käsittelee menettelyihin liittyviä seikkoja ja kaksi muuta alaryhmää aineellisoikeudellisia seikkoja (toinen keskittymiin liittyviä konglomeraattinäkökohtia ja toinen tehokkuusetujen merkitystä yrityskeskittymien valvonnassa). Lisäksi jatkettiin tuloksekkaita keskusteluja korjaustoimenpiteistä.

Menettelyihin liittyviä seikkoja ja keskittymiin liittyviä konglomeraattinäkökohtia koskevien alaryhmien työ on saatu päätökseen. Kussakin alaryhmässä järjestettiin useita videokonferensseja, joissa kumpikin osapuoli esitteli poliittista lähestymistapaansa ja keskittymien arvioinnista saamiaan kokemuksia, joista sitten keskusteltiin. Työhön osallistuneet virkamiehet myös tekivät vastavuoroisia vierailuja helmikuussa (menettelyjä käsittelevän alaryhmän kokous Brysselissä) ja kesäkuussa (konglomeraattinäkökohtia käsittelevän alaryhmän kokous Washingtonissa).

Tehokkuusetuja yrityskeskittymien valvonnassa käsittelevän työryhmän työ on vielä kesken. Tämän työryhmän tavoitteena on keskustella siitä, kuinka tehokkuusedut olisi otettava huomioon yrityskeskittymien arvioinnissa. Se aloitti toimintansa elokuussa 2002 eikä vuoden 2002 loppuun mennessä vielä ollut saanut työtään päätökseen.

Parhaat käytänteet EU:n ja Yhdysvaltojen välisessä yhteistyössä keskittymäasioissa

Komissaari Mario Monti ja hänen yhdysvaltalaiset kollegansa, FTC:n johtaja Timothy Muris sekä apulaisoikeusministeri Charles James laativat parhaita käytänteitä yhteistyöstä, jota harjoitetaan arvioitaessa keskittymiä, jotka edellyttävät hyväksyntää Atlantin molemmilla puolilla. Tarkoituksena on pienentää erilaisten lopputulosten riskiä ja parantaa viime vuosikymmenen aikana kehitettyä hyvää suhdetta. Parhaat käytänteet perustuvat EU:n ja Yhdysvaltojen välisen yrityskeskittymiä käsittelevän työryhmän menettely-alaryhmän työn tuloksiin. Kyseisessä alaryhmässä oli mukana kaikkien kolmen viraston kokeneita virkamiehiä ja se tutki tarkkaan sitä, kuinka EU:n ja Yhdysvaltojen välisen yhteistyön tehokkuutta keskittymäasioissa voitaisiin entisestään lisätä.

Parhaat käytänteet luovat jäsennellymmän perustan yhteistyölle arvioitaessa yksittäisiä keskittymäasioita. Niissä tunnustetaan, että yhteistyö on tehokkainta, kun keskittymää arvioivat viranomaiset ajoittavat toimenpiteensä mahdollisimman lähelle toisiaan. Tämän vuoksi keskittymän osapuolille annetaan varhaisessa vaiheessa mahdollisuus tavata molemmat viranomaiset aikataulusta keskustelemiseksi. Yrityksiä kannustetaan lisäksi antamaan viranomaisille oikeus vaihtaa tietoja, jotka yritykset ovat toimittaneet tutkimuksen aikana, ja tarvittaessa suostumaan siihen, että EU:n ja Yhdysvaltojen viranomaiset kuulevat keskittymään osallistuvia yrityksiä yhdessä. Lisäksi parhaissa käytänteissä luetellaan tärkeimmät ajankohdat EU:n ja Yhdysvaltojen keskittymätutkimuksissa, jolloin suorat yhteydenotot kummankin sopimuspuolen kokeneiden virkamiesten välillä voivat olla tarkoituksenmukaisia.

Kahdenvälisessä kokouksessa 23. heinäkuuta 2002 EU ja Yhdysvallat sopivat immateriaalioikeuksiin liittyviä seikkoja käsittelevän työryhmän perustamisesta. Työryhmä aloitti toimintansa marraskuussa 2002.

1.5. Tilastotiedot

a) Komission ja Yhdysvaltojen viranomaisten ilmoittamien asioiden lukumäärä

Komissio teki 1. tammikuuta-31. joulukuuta 2002 yhteensä 63 muodollista ilmoitusta. Nämä asiat jaetaan yrityskeskittymiin ja muihin asioihin, ja ne on lueteltu liitteessä 1.

Komissio sai Yhdysvaltojen viranomaisilta saman ajanjakson kuluessa yhteensä 44 muodollista ilmoitusta. Luettelo näistä asioista on liitteessä 2, ja myös siinä asiat on jaettu yrityskeskittymiin ja muihin asioihin.

Yrityskeskittymät muodostivat enemmistön kaikista kummankin sopimuspuolen tekemistä ilmoituksista. Komissio teki yrityskeskittymistä 56 ilmoitusta ja Yhdysvaltojen viranomaiset 27.

Esitetyt luvut eivät kerro yksittäisten ilmoitusten kokonaismäärää, vaan niistä käy ilmi ilmoitettujen asioiden lukumäärä (yksi ilmoitus tai useampia ilmoituksia). Sopimuksen II artiklan nojalla ilmoituksia voidaan tehdä menettelyn eri vaiheissa, minkä vuoksi samasta asiasta voidaan tehdä useita ilmoituksia.

b) Asiat, joista komissio on ilmoittanut jäsenvaltioille

Euroopan yhteisöjen Yhdysvalloille lähettämän tulkitsevan kirjeen sekä komission 10. huhtikuuta 1995 neuvostolle antaman avoimuutta koskevan lausunnon mukaan komissio ilmoittaa Yhdysvaltojen kilpailuviranomaisten sille lähettämistä ilmoituksista niille jäsenvaltioille, joiden etuihin asia vaikuttaa, ilmoitettuaan asiasta Yhdysvaltojen kilpailuviranomaisille. Niinpä välittömästi ilmoitusten saavuttua Yhdysvaltojen viranomaisilta ne lähetetään kilpailun pääosaston asianomaisille yksiköille ja tarvittaessa niistä lähetetään jäljennökset niille jäsenvaltioille, joiden etuihin asia vaikuttaa. Samalla tavoin kilpailun pääosaston tehtyä ilmoituksia Yhdysvaltojen viranomaisille jäljennökset lähetetään niille jäsenvaltioille, joiden etuihin asia vaikuttaa.

1.6. Päätelmät

EU:n ja Yhdysvaltojen välinen yhteistyö tiivistyi entisestään vuonna 2002 kaikilla kilpailulainsäädännön täytäntöönpanon aloilla. Yhteistyö lisääntyi vuoden 2002 aikana huomattavasti maailmanlaajuisten kartellien torjunnassa, ja viranomaiset suhtautuvat molemmin puolin Atlanttia yhä yhdenmukaisemmin korjaustoimenpiteiden määrittelyyn ja täytäntöönpanoon sekä korjaustoimenpiteiden toteuttamisen valvontaan. Komissio, Yhdysvaltojen oikeusministeriö ja FTC jatkoivat myös keskustelua yleisistä kilpailupolitiikkaa ja kilpailusääntöjen täytäntöönpanoa koskevista kysymyksistä.

2. Kanada

2.1. Johdanto

EU:n ja Kanadan kilpailualan yhteistyötä koskevan sopimuksen [11] tarkoituksena on edistää Euroopan yhteisöjen ja Kanadan välistä yhteistyötä niiden kilpailusääntöjen täytäntöönpanossa. Sopimus allekirjoitettiin EU:n ja Kanadan välisessä huippukokouksessa Bonnissa 17. kesäkuuta 1999 ja se tuli voimaan välittömästi.

[11] Euroopan yhteisöjen ja Kanadan hallituksen sopimus niiden kilpailulainsäädännön soveltamisesta, EYVL L 175, 10.7.1999, s. 50.

Sopimuksessa määrätään muun muassa seuraavista asioista: i) kumpikin kilpailuviranomainen ilmoittaa toisilleen täytäntöönpanotoimista, jos ne saattavat vaikuttaa toisen sopimuspuolen tärkeisiin etuihin, ii) sopimuspuolten kilpailuviranomaiset avustavat toisiaan täytäntöönpanotoimissa, iii) kyseiset viranomaiset koordinoivat täytäntöönpanotoimiaan, iv) toinen sopimuspuoli voi pyytää toisen sopimuspuolen kilpailuviranomaista ryhtymään täytäntöönpanotoimiin ("positive comity"), v) toinen sopimuspuoli ottaa toisen sopimuspuolen tärkeät edut huomioon toteuttaessaan täytäntöönpanotoimia ("traditional comity") ja vi) sopimuspuolet vaihtavat keskenään tietoja edellyttäen, että sovellettavia salassapidettävien tietojen suojaamista koskevia kansallisia lakeja noudatetaan. Kertomus 17. kesäkuuta 1999 ja 31. joulukuuta 2000 välisellä ajanjaksolla toteutetusta yhteistyöstä julkaistiin yhdessä Yhdysvaltojen kanssa toteutettua yhteistyötä koskevan kuudennen kertomuksen [12] kanssa, seitsemäs kertomus kattaa ajanjakson 1. tammikuuta-31. joulukuuta 2001 [13]. Tämä kertomus kattaa kalenterivuoden 1. tammikuuta-31. joulukuuta 2002.

[12] KOM(2001) 45 lopullinen, ks. XXX kilpailupolitiikkaa koskeva kertomus.

[13] KOM(2002) 505 lopullinen.

2.2. Yhteistyö

Kummankin osapuolen kilpailuviranomaisten tutkittavana on entistä useampia asioita, mikä on johtanut yhteistyön lisääntymiseen ja tehostumiseen. Euroopan komission ja Kanadan kilpailuviraston yhteydenpito on ollut tiivistä ja tuloksekasta. Keskusteluissa on käsitelty sekä yksittäisiä asioita että yleisempiä politiikkatason kysymyksiä. Asiakohtainen yhteydenpito tapahtuu yleensä viranomaisten välisten puhelinkeskustelujen, sähköpostiyhteyksien, asiakirjojen vaihdon ja muiden kontaktien muodossa. Asiakohtaisia yhteyksiä pidettiin kaikilla kilpailulainsäädännön täytäntöönpanon aloilla. Yhteydenpito oli erityisen tiivistä Bayer/Aventis -keskittymää koskevassa asiassa, jossa käytiin myös kolmenvälisiä neuvotteluja, joissa Yhdysvaltojen viranomaiset olivat mukana. Myös keskittymää Pfizer/Pharmacia koskevassa asiassa oli jonkin verran yhteydenpitoa. Yhteistyö ja koordinointi jatkui myös kartelliasioissa.

Kummankin sopimuspuolen yrityskeskittymä- ja kartelliyksikköjen edustajat tapasivat kahdesti keskustellakseen oman alansa erityiskysymyksistä. Lisäksi vuonna 2002 järjestettiin ensimmäistä kertaa henkilöstövaihto, joka kesti kuusi kuukautta ja jossa yksi komission virkamies lähetettiin Kanadan kilpailuvirastoon ja yksi Kanadan kilpailuviraston virkamies komissioon. Siirretty virkamies hoiti asian käsittelyyn osallistuvan virkamiehen tavanomaisia tehtäviä, joihin kuului keskittymäasioiden tutkinta ja analyysi.

2.3. Tilastotiedot

a) Komission ja Kanadan kilpailuviraston ilmoittamien asioiden lukumäärä

Komissio teki ajanjaksolla 1. tammikuuta-31. joulukuuta 2002 yhteensä viisi muodollista ilmoitusta (liite 3). Komissio sai Kanadan kilpailuvirastolta vuonna 2002 yhdeksän muodollista ilmoitusta, jotka liittyvät viiteen asiaan (liite 4).

b) Asiat, joista komissio on ilmoittanut jäsenvaltioille

Yhteistyösopimuksen mukaisesti komissio on ilmoittanut Kanadan kilpailuvirastolta saaduista ilmoituksista niille jäsenvaltioille, joiden etuihin asia vaikuttaa. Niinpä välittömästi ilmoitusten saavuttua Kanadan kilpailuvirastolta ne lähetetään kilpailun pääosaston asianomaisille yksiköille ja tarvittaessa niistä lähetetään jäljennökset niille jäsenvaltioille, joiden etuihin asia vaikuttaa. Samalla tavoin kilpailun pääosaston tehdessä ilmoituksia Kanadan kilpailuvirastolle jäljennökset niistä lähetetään niille jäsenvaltioille, joiden etuihin asia vaikuttaa.

2.4. Päätelmä

Yhteistyösopimus on johtanut tiiviimpiin suhteisiin komission ja Kanadan kilpailuviraston välillä. Se on myös parantanut toisen sopimuspuolen kilpailupolitiikan tuntemusta. Yhä useammat asiat ovat molempien kilpailuviranomaisten tutkittavina, ja tämän myötä on havaittu, kuinka tärkeää on koordinoida täytäntöönpanotoimet molempien sopimuspuolten hyödyllisenä pitämässä määrin ja välttää ristiriitaisia päätöksiä. Komissio ja Kanadan kilpailuvirasto jatkoivat myös keskustelua yleisistä kilpailupolitiikkaa ja kilpailusääntöjen täytäntöönpanoa koskevista kysymyksistä.

LIITE 1 [14]

[14] Luottamuksellisuuteen liittyvistä syistä tai käynnissä olevan tutkinnan salassapidon vuoksi luettelo sisältää vain ne tutkinnat tai asiat, jotka on julkistettu.

Euroopan komission Yhdysvaltojen viranomaisille tekemät ilmoitukset

1.1.-31.12.2002

YRITYSKESKITTYMÄT

>TAULUKON PAIKKA>

MUUT ASIAT

>TAULUKON PAIKKA>

LIITE 2

Yhdysvaltojen viranomaisten Euroopan komissiolle tekemät ilmoitukset

1.1.-31.12.2002

YRITYSKESKITTYMÄT

1 // FAG Kugelfischer AG / INA-Holdings

2 // Jupiter Media Metrix, Inc. / NetRatings

3 // Holm Industries / Industrie Ilpea S.p.A.

4 // P&O Princess Cruises plc. / Royal Caribbean Cruises Ltd. / Carnival Corp.

5 // Ralston Purina Company / Nestle S.A.

6 // Danaher Corporation (« Danaher ») / Pennon Group PLC (« Pennon »)

7 // The Seagram Company/Diageo Plc./Pernod ricard S.A.

8 // Agora S.p.A./Ausimont S.p.A.

9 // Deutsche Gelatine-Fabriken Stoess / Leiner Davis Gelatin Corp.

10 // *

11 // Bayer A.G./Sun Chemical Corporation/Dainippon Ink and Chemicals Inc.

12 // US Steel Corp./Bethlehem Steel Corp./Wheeling-Pittsburgh Steel Corp./National Steel Corp.

13 // Aggregate Industries Plc.UK/Wakefield Materials Co.US

14 // Hyprotech Ltd./Aspen Technology Inc.

15 // Haarman & Reimer/EQT Northern Europe Private Equity Fonds

16 // ICAP Plc./BrokerTec Global L.L.C.

17 // Tibco software Inc./Talarian Corp.

18 // Pfizer/Pharmacia

19 // Siemens/Dräger

20 // ICAP Plc./BrokerTec Global L.L.C.

21 // *

22 // *

23 // *

24 // *

25 // UPM-Kymmene Oyj/Bemis Corporation

26 // Hitachi IBM

27 // Timken/Torrington

MUUT ASIAT

1 // *

2 // *

3 // Elf Atochem S.A. - (MCAA)

4 // *

5 // Osborne/Feldman - Postimerkkikauppa

6 // Deutsche Bank AG/Reuters America Inc./Atriax LLC

7 // Hiilikatodiryhmä

8 // *

9 // Hunter Douglas Companies

10 // 'MCAA' - J.Jourdan

11 // *

12 // Hiilikatodiryhmä

13 // *

14 // *

15 // Polyester Staple-Arteva Specialties S.a.r.l.(KoSa)

16 // Carbon Brushes - Morganite Inc./The Morgan Crucible Co.Plc.

17 // *

LIITE 3 [15]

[15] Luottamuksellisuuteen liittyvistä syistä tai käynnissä olevan tutkinnan salassapidon vuoksi luettelo sisältää vain ne tutkinnat tai asiat, jotka on julkistettu.

Euroopan komission Kanadan viranomaisille tekemät ilmoitukset

1.1.-31.12.2002

YRITYSKESKITTYMÄT

>TAULUKON PAIKKA>

MUUT ASIAT

>TAULUKON PAIKKA>

LIITE 4

Kanadan viranomaisten Euroopan komissiolle tekemät ilmoitukset

1.1.-31.12.2002

YRITYSKESKITTYMÄT

>TAULUKON PAIKKA>

MUUT ASIAT

1 // Grafiitti- ja hiilituotteet

2 // Metyyliglukamiini

3 // *

4 // *

5 // *